[{"text_idx": "#000001", "text": "Pasintjare la Akademio de Esperanto kreis c\u0302iujaran premion \u201cLau\u0306ro de la Akademio\u201d. La selekto de verko al kiu atribui la premion antau\u0306vidatan de la dua artikolo de la statuto de la Akademio estas unu el la du taskoj de la Literatura Sekcio de la Akademio; la dua estas kompilado de aldona parto al la Esperanta Antologio, kiu alvenas nur g\u0302is 1981."}, {"text_idx": "#000002", "text": "La regularo ( fiksas premion de 100 eu\u0306roj."}, {"text_idx": "#000003", "text": "La j\u0302urio devas esti almenau\u0306 kvinmembra, proponita de la Literatura Sekcio kaj aprobita de la tuta akademio; la j\u0302urion povas s\u0302ang\u0302i la Akademio ene de du monatoj post la anonco de la antau\u0306a premio. C\u0302i-jare g\u0302i estis la sama kiel pasintjare, kaj konsistis el: Carlo Minnaja (prezidanto), Javier Alcalde Villacampa, Edmund Grimley Evans, Nikolao Gudskov, Jesper Jacobsen, Valentin Melnikov, Barbara Pietrzak. Entute sep membroj el ses landoj kaj ses lingvoj; c\u0302i-jare c\u0302iuj estas anoj de la Literatura Sekcio, c\u0302ar ankau\u0306 tiu kiu ne estis ano pasintjare nun anig\u0302is."}, {"text_idx": "#000004", "text": "La regularo mencias 5-jaran periodon kaj daton 30a de junio por esti kandidato; c\u0302ar ne c\u0302iuj eldonaj\u0302oj mencias precize la aperdaton (kelkaj mencias la monaton, kelkaj ne), la j\u0302urio konsideris, ke por c\u0302i tiu jaro la 5-jara periodo rilatu al libroj, aperintaj en sia unua eldono inter la 1a januaro 2017 kaj la 31a de decembro 2021 kaj prezentitaj antau\u0306 la 30a de junio 2022. Estis ekskluditaj la verkoj de la premiito pasintjara, Mikaelo Brons\u0302tejn, kiu lau\u0306regulare ne povos ricevi la premion dum la postaj kvin jaroj. Same verko de j\u0302uriano ne estas premiebla. En c\u0302iu jaro povas ricevi la premion nur unu verko, kaj nenecese devas esti atribuita premio c\u0302iujare, se mankas la necesaj kvalitoj: esti arte signifa, lingve perfekta kaj evidente kontribui al evoluigo de esperantlingva kulturo."}, {"text_idx": "#000006", "text": "La lau\u0306ro de la Akademio por la jaro 2022 estas atribuita al Sten Johansson pro la 185-pag\u0302a verko Sesdek ok, eldonita de Mondial en 2020. Al la au\u0306toro, krom la mona premio, iras diplomo."}, {"text_idx": "#000007", "text": "La libro povas esti klasata historia romano, c\u0302ar la jaro 1968 estis eventoric\u0302a plurloke en la mondo. En Usono pliaktivig\u0302is la fortoj kontrau\u0306 la milito de la Usona registaro en Vjetnamio, kaj en C\u0302eh\u0302oslovakio la t. n. Praga Printempo unue ekfloris kaj poste en la sama jaro estis disbatita de la armeoj de la Varsovia Pakto. La romano mencias ambau\u0306 okazaj\u0302ojn, sed koncentrig\u0302as sur tria tumulta evento: la ribeloj de la studentoj en Parizo. Ankau\u0306 tiu evento ricevis tre vastan eh\u0302on; ekzemple pri g\u0302i la itala kanzonisto Fabrizio De Andre\u0301 verkis faman kanzonon poste esperantigitan de Renato Corsetti kaj kantitan de G\u0302anfranko Molle en disko titolita lau\u0306 alia kanzono de De Andre\u0301 La fis\u0302kaptisto, eldonita de Edistudio en 2007."}, {"text_idx": "#000008", "text": "Juna sveda esperantisto, havanta koramikinon restintan en Svedlando, studas francan literaturon en Parizo, konatig\u0302as kun la medio, kun la francaj kutimoj. La strukturo de la romano estas liaj leteroj al s\u0302i. En Parizo interplektig\u0302as amo kaj amoro kun alia konata knabino, renkontita pli frue dum SAT-kongreso. Tial la romano estas ankau\u0306, parte, romano pri historio de nia lingvokomunumo, pri kiel junaj esperantistoj travivis tiun mondan eventon."}, {"text_idx": "#000009", "text": "Sten Johansson (naskita en 1950) estas sveda emerita oficisto, au\u0306toro de pli ol 20 libroj originale verkitaj en Esperanto \u2013 c\u0302efe romanoj kaj rakontoj, facilaj kaj nefacilaj. Li ankau\u0306 tradukas en Esperanton kaj verkas en la sveda."}, {"text_idx": "#000010", "text": "Al la verko Sesdek ok ni bondeziras multe da legantoj; pri g\u0302i jam aperis pluraj recenzoj en la plej legataj gazetoj."}, {"text_idx": "#000011", "text": "En la pasintjara marta eldono de La Ondo de Esperanto Wolfgang Kirschstein recenzis la romanon Sesdek ok. C\u0302i tiu recenzo estas legebla en nia novaj\u0302retejo: "}, {"text_idx": "#000012", "text": "C\u0302i tiu artikolo aperis en la decembra (vintra) eldono de La Ondo de Esperanto (2022).\nC\u0302e represo au\u0306 citado bonvolu nepre indiki la fonton:\nRete: La Ondo de Esperanto "}, {"text_idx": "#000014", "text": "Vi devas esti ensalutinta por rajti komenti."}, {"text_idx": "#000015", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000016", "text": "Demonstraj versioj de \u201cLa Ondo\u201d"}, {"text_idx": "#000017", "text": "Musklaku la kovrilon por legi pliajn informojn."}]